recursal/SuperWikiNEXT-32B huggingface dataset:
Renault Rodeo 6
**Renault Rodeo** oli sarja avomallisia maastokäyttöön tarkoitettuja autoja, joita ACL (Ateliers de Construction du Livradois, myöhemmin Teilhol) valmisti Renault'lle vuosina 1970-1987. Rodeota tehtiin yhteensä kolme sukupolvea.
Auton nimi oli aluksi ACL Rodeo ja nimeksi vaihtui Renault Rodeo heinäkuussa 1976. Auto oli etuvetoinen mutta siihen saattoi tilata myös Sinparin valmistaman nelivetojärjestelmän.

Rodeo 4 (1970-1981)
-------------------

Alkuperäinen **Rodeo 4** perustui Renault 4:n pakettiautoversioon, ja siinä oli 845 kuutiosenttimetrin moottori.

Rodeo 6 (1972-1981)
-------------------

Vuonna 1972 esiteltiin toinen malli, nimeltään **Rodeo 6**. Se perustui edelleen Renault 4:n pakettiautoversioon, mutta siinä oli nyt Renault 6:n 1108 cm³ moottori. Vuonna 1979, Rodeo 6-mallia paranneltiin ja siihen tuli Renault 5:n 1289 cm³ moottori. Rodeo 4- ja Rodeo 6-malleja myytiin rinnakkain vuosina 1972-1981.

Rodeo (1981-1987)
-----------------

Pienemmällä ja täysin uudella korilla varustettu uusi malli korvasi Rodeo 4- ja 6-mallit vuonna 1981, uuden mallin nimi oli yksinkertaisesti **Rodeo**. Nelivetoista, **Rodeo Hoggar**-nimistä mallia valmistettiin rajoitettu sarja vuonna 1984.

"Trafic" Rodeo
--------------

Rodeo-nimeä käytti myös Argentiinan Renault nimetäkseen paikallista versiota ensimmäisen sukupolven Renault Trafic-pakettiautosta.

Renault-mallit

|  |  |
| --- | --- |
| Nykyiset | Alaskan | Arkana | Austral | Captur | Kiger | Kwid | Triber | Twingo | Clio | Duster | Sandero | Mégane | Kangoo | Scénic | Taliant | Talisman | Espace | Koleos |
| Numeraaliset | 3 | 4 | 5 | 6 | 7 | 8 | 9 | 10 | 11 | 12 | 14 | 15 | 16 | 17 | 18 | 19 | 20 | 21 | 25 | 30 |
| Nimelliset | Alliance/Encore | Fluence | Fuego | Kadjar | Medallion | Safrane | Premier | Torino | Rodeo | Avantime |
| Toisen maailmansodan jälkeiset | 4CV | Caravelle | Colorale | Dauphine | Dauphinoise | Floride | Frégate | Ondine |
| Maailmansotien väliset | Celtaquatre | Juvaquatre | Nervastella | Primaquatre | Reinastella | Viva Grand Sport | Vivaquatre | Vivasix |
| Ensimmäistä maailmansotaa edeltävät | 10CV | 12CV | 35CV | 40CV | 50CV / 50/60CV | A | AG/AG-1 | B | C | D | E | G/H/J | L/M | N(a)/N(b)/S | N(c)/Q/U(a/e) | R/T | U | AS/V | X/X-1 | Y |
| Alpine–Renault | A106 | A108 | A110 | A305 | A310 | A610/GTA |
| Renault Sport | Clio Renault Sport | Spider | Mégane Renault Sport | Clio V6 Renault Sport |
| Konseptit | Alpine 210 RS | Altica | Argos | BRV | Espace F1 | EPURE | EVE | Egeus | Etoile Filante | Fiftie | Initiale | Koléos | Laguna | Mégane | Next | Racoon | Scénic | Talisman | VESTA 2 | Wind | Steppe |
| Paketti- ja kuorma-autot | Estafette | Fourgonette | Kangoo | Express | Kerax | Magnum | Mascott | Master | Messenger | Midlum | Trafic | 50-sarja |
| Dacia-merkki | Lodgy | Logan | Sandero | Duster | Dokker |
| Renault-Samsung Motors | SM3 | SM5 | SM7 |
**Itäafrikkalainen ruoka** on yksinkertaista mutta maukasta. Omaleimaista sisämaan ruohoaavikoilla asuville perinteisille karjankasvattajille on lihatuotteiden puuttuvuus. Nautaa, lampaita ja vuohia käytetään valuuttana ja varallisuuden mittana, ei yleisesti ruokana. Joillakin alueilla paikalliset ihmiset sekoittavat maitoa ja karjan verta ruoaksi.

Muut alueen asukkaat ovat maanviljelijöitä, jotka kasvattavat erilaisia vihanneksia, hedelmiä ja viljoja. Näitä ovat esimerkiksi tomaatit, paprikat, sipulit, okra, bataatti, jamssi, kassava, maissi, banaanit, mango, papaija ja sitrushedelmät. Mausteina suosittuja ovat basilika, korianteri, juustokumina, neilikka, kaneli, inkivääri ja chili.

Tavallisimpia ruokalajeja ovat risoton tyyppiset ruoat eli samosat. Ravinnoksi käytetään myös hyönteisiä ja kookosmaitoa. Kahvi on lähtöisin Etiopiasta. Maissi on ugalin raaka-aine, ja ugali puolestaan on itäafrikkalainen versio fufusta. Ugali on jäykkää ruokaa, jota syödään lihan tai pataruokien kanssa. Ruoan kypsentäminen kolmella kivellä on tyypillistä itäisessä Afrikassa, ja ruoka keitetään yleisesti kookosmaidossa tai vedessä.
**Raivaaja Rautu** (aiemmin *Murman* tai *Fortral*) oli Suomen merivoimien raivaaja.

Valmistus
---------

Alus rakennettiin 1917 Varkaudessa nimellä *Murman* tai *Fortral* Venäjän keisarikunnan laivastolle, jonka laivastoluetteloon se sisällytettiin. Se ei kuitenkaan kerenennyt kunnolla edes vesille ennen kuin suomalaiset ottivat sen haltuunsa.

Palvelus
--------

Venäläisten poistuessa Suomesta he jättivät aluksen jälkeensä. Suomen merivoimiin alus liitettiin 1918 nimellä *Rautu*. Alusta käytettiin miinalaivueen harjoituksissa tuki- ja varastoaluksena sen heikon rungon ja vaatimattoman konetehon vuoksi. Alusta käytettiin myös koealuksena testattaessa miinanraivauskalustoja. Pääosan ajasta alus oli kuitenkin satamassa.

Talvisodan aikana *Rautu* oli emälaivana. Alus oli raivaajalaivueen mukana 1941 venäläisten poistuttua Hangosta. Alus mursi jäätä yhdessä miinalaiva *Louhen* kanssa raivattaessa Hangon edustan miinoituksia. Sodan päätyttyä alus oli raivaajaosaston emälaivana raivattaessa miinoituksia Suomen vesialueilta. *Rautu* poistettiin 1952 raivaustoiminnan päätyttyä palveluksesta ja se romutettiin.

*Raudun* sisaralus oli *Vilppula*.

Lähteet
-------

* Auvinen, Visa (toim.): *Leijonalippu merellä*, s. 40. Pori: EITA Oy, 1983. ISBN 951-95781-1-0.
* *Suomen laivasto 1918-1969*. Helsinki: Meriupseeriyhdistys, 1968.
* Tuomi-Nikula, Jorma: *Suomen laivat punatähtisen sotalipun alla*. Jyväskylä: Atena kustannus Oy, 2000. ISBN 951-796-212-6.

### Viitteet

1. ↑  Tuomi-Nikula, Jorma s. 45
**HMAS Newcastle** (viirinumero FFG 06) on Australian laivaston vuonna 1993 palvelukseenotettu Adelaide-luokan ohjusfregatti.

Valmistus
---------

*Pääartikkeli: Adelaide-luokka*
Alus tilattiin Australian Marine Engineering Consilatedilta ja sen köli laskettiin 21. heinäkuuta 1989. Alus laskettiin vesille 21. helmikuuta 1992 ja se valmistui 11. joulukuuta 1993.

Palvelus
--------

Alus on modernisoitu (engl. *FFG Upgrade Program*), jolloin sille asennettiin uusi edistyksellinen taistelunjohtojärjestelmä. Sen mukaisesti alukselle asennettiin uutta valvontaelektroniikkaa ja asejärjestelmiä. ADACS ja päivitetty ilmavalvontatutka sekä VLS-järjestelmän asentaminen paransi aluksen taistelukykyä.

Alus osallistui rauhanturvaoperaatioihin Itä-Timorin alueella, Solomoninsaarilla ja Persianlahdella operaatio Catalystiin.

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **HMAS Newcastle**.
* Gardiner, Robert (toim.): *Conway’s All the World’s Fighting Ships 1947–1995*. Lontoo: Conway Maritime Press, 1995. ISBN 0-85177-605-1. (englanniksi)

### Viitteet

1. ↑  Gardiner 1995, s. 18.
2. 1 2  HMAS Newcastle

*Adelaide*-luokan ohjusfregatit

|  |
| --- |
| *HMAS Adelaide* - *HMAS Canberra* - *HMAS Sydney* - *HMAS Darwin* - *HMAS Melbourne* - *HMAS Newcastle* |
| Edeltäjä: River-luokka – Seuraaja: Anzac-luokka |
**Windsor** on Yhdistyneen kuningaskunnan nykyinen hallitsijasuku. Se on osa Saksi-Coburg-Gotha-sukua, joka vuorostaan on osa vanhaa saksalaista Wettinin hallitsijasukua. Nimen *Windsor* otti käyttöön kuningas Yrjö V hallituskautensa aikana vuonna 1917.

Historia
--------

Kuningas Yrjö V nousi valtaan vuonna 1910 aikana, jolloin kansallismielisyyden aallot koettelivat Euroopassa monarkioiden oikeutusta. Kun Britannia ja Saksa joutuivat vastakkaisille puolille ensimmäisessä maailmansodassa, Britanniassa heräsi kaiken saksalaisen vastainen viha. Se ulottui myös kuningasperheeseen, jonka juuret olivat lähes kokonaan Saksassa – Yrjö oli Hannover-sukuisen kuningatar Viktorian ja tämän saksalaissyntyisen puolison, Saksi-Coburg-Gotha-sukuisen prinssi Albertin lapsenlapsi. Yrjö julistikin vuonna 1917 ottavansa kaikille Viktorian jälkeläisille käyttöön englantilaisen nimen Windsor. Nimi tuli Windsorin kuninkaallisesta linnasta.

Yrjö V kuoli vuonna 1936. Hänen vanhin poikansa ja seuraajansa Edvard VIII luopui kuitenkin kruunusta jo samana vuonna amerikkalaisen rakastettunsa Wallis Simpsonin vuoksi. Kuninkaaksi kruunattiin Edvardin nuorempi veli, joka otti hallitsijanimekseen Yrjö VI. Varautunut ja yksityinen Yrjö VI ei ollut lainkaan valmistautunut hallitsemaan, ja hän sai valtakautensa alussa paljon arvostelua. Toisessa maailmansodassa maan johtohahmoksi nousikin pääministeri Winston Churchill. Kuninkaan suosio kuitenkin nousi, kun hän uskaltautui pysyttelemään Lontoossa sodan vaikeimpienkin päivien ajan rohkaisemassa joukkoja.

Yrjö VI kuoli vuonna 1952, ja hallitsijaksi nousi hänen vanhin tyttärensä, hallitsijanimeltään Elisabet II. Hän sai miehensä Philipin kanssa neljä lasta. Kuningattaren kuoltua valtaan nousi heidän vanhin lapsensa Charles III, jolla on edesmenneen vaimonsa Dianan kanssa kaksi lasta, William ja Harry.

Windsorin suvun hallituskaudella Yhdistyneen kuningaskunnan monarkia on heikentynyt ja menettänyt poliittisen valtansa, ja siitä on tullut pelkästään symbolinen instituutio.

Windsor-sukuiset hallitsijat
----------------------------

* Yrjö V (1910–1936)
* Edvard VIII (1936), edellisen poika (luopui kruunusta)
* Yrjö VI (1936–1952), edellisen veli
* Elisabet II (1952–2022), edellisen tytär
* Charles III (2022–), edellisen poika

Lähteet
-------

1. ↑  house of Windsor (englanniksi) *Encyclopaedia Britannica*. Viitattu 13.2.2022.
2. ↑  Wettin Dynasty (englanniksi) *Encyclopaedia Britannica*. Viitattu 13.2.2022.
3. 1 2 3 4 5  Middleton, John (toim.): "Windsor, House of", *World Monarchies and Dynasties*, s. 1015–1017. Routledge, 2005. ISBN 0-7656-8050-5.


|  |  |  |
| --- | --- | --- |
| Edeltäjä:**Saksi-Coburg-Gotha** | **Englannin hallitsijasuvut**1917– | Seuraaja:**-** |
**Hallinnollisen agoran kylpylä** on tutkimuksessa käytetty nimitys eräästä antiikin aikaisesta kylpylästä Efesoksen kaupungissa Vähässä-Aasiassa, nykyisessä Turkissa. Sen rauniot ovat osa Efesoksen arkeologista aluetta, joka on Unescon maailmanperintökohde.

Hallinnollisen agoran kylpylän raunioita.
Niin kutsuttu Hallinnollisen agoran kylpylä rakennettiin Rooman keisarikaudella 100-luvulla jaa. Rakennus tulkittiin aiemmin virheellisesti Variuksen kylpyläksi, joka oli kuitenkin nykytutkimuksen valossa sama rakennus kuin Skholastikian kylpylä ja sijaitsi Kuretes-kadun varrella. Siksi rakennus esiintyy edelleen useissa vanhemmissa teoksissa ja opasteissa nimellä "Variuksen kylpylä".

Kylpylä sijaitsi agoran koilliskulmassa itään Basilika-stoasta. Se muistuttaa monin tavoin Miletoksen Faustinan kylpylää. Rakennuksesta on säilynyt erityisesti sen länsiosan caldariumia, jossa on ollut syvennyksissä seitsemän lämmintä allasta. Pohjoissivulta rakennus oli osaksi louhittu kukkulan kalliorinteeseen. Kylpylän etelä- ja länsisivulla oli halleja, joiden lattiat oli koristeltu mosaiikeilla, jotka on ajoitettu 400-luvulle.

Kylpylään on todennäköisesti liittynyt palaistra. Lähellä on sijainnut myös gymnasion.

Lähteet
-------

1. 1 2 3 4  Scherrer, Peter (toim.): *Ephesus. New Guide*, s. 74. Authorised by Österreiches Archäologisches Institut and Efes Müzesi Selçuk. Graphis Ltd, 2000. ISBN 975-807-036-3.
2. 1 2 3 4  Stillwell, Richard & MacDonald, William L. & McAllister, Marian Holland (toim.): "EPHESOS Turkey", *The Princeton Encyclopedia of Classical Sites*. Princeton, N. J.: Princeton University Press, 1976. Teoksen verkkoversio.
3. 1 2  Bath of Varius *Ephesus*.  Arkistoitu 27.11.2019. Viitattu 4.11.2019.

Aiheesta muualla
----------------

* Kuvia tai muita tiedostoja aiheesta **Hallinnollisen agoran kylpylä** Wikimedia Commonsissa
Winfried Kretschmann vuonna 2018.
Winfried Kretschmann vuonna 2012.
**Winfried Kretschmann** (s. 17. toukokuuta 1948 Spaichingen) on Saksan Baden-Württembergin osavaltion pääministeri.

Vuosina 1973–1975 Kretschmann toimi aktiivisesti maolaisessa organisaatiossa *Kommunistischer Bund Westdeutschland* (KBW). Kretschmann opiskeli Stuttgartissa. Hän toimi biologian, kemian ja etiikan opettajana. Kretschmann on ensimmäinen vihreää puoluetta edustava osavaltion pääministeri Saksassa, ja hän johtaa "punavihreää" koalitiota (vihreät ja sosiaalidemokraatit).

Aiheesta muualla
----------------

* Kuvia tai muita tiedostoja aiheesta **Winfried Kretschmann** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat

 |
|  |
| Henkilöt | 
* Deutsche Biographie

 |
|  |
| Muut | 
* IdRef

 |

 |
**Hallinnon opiskelijaedustaja** tarkoittaa yliopiston tai ammattikorkeakoulun päättävässä elimessä, esimerkiksi hallituksessa, kollegiossa tai tiedekuntaneuvostossa oppilaitoksen opiskelijoiden piiristä valittua jäsentä. Hallinnon opiskelijaedustajista käytetään yleisesti lyhennettä halloped tai hallopedi.

Hallinnon opiskelijaedustajista määrätään vuonna 2009 voimaan tulleessa yliopistolaissa, jonka mukaan hallituksessa, kollegiossa sekä tiedekuntien tai vastaavantasoisten yksiköiden päättävissä elimissä "tulee olla edustettuina seuraavat yliopistoyhteisön ryhmät: 1) yliopiston professorit; 2) muu opetus- ja tutkimushenkilöstö sekä muu henkilöstö; 3) opiskelijat." Hallinnon opiskelijaedustajat ovat toimielimien tasavertaisia jäseniä ja käyttävät siten julkista valtaa osana lakisääteistä tehtäväänsä toteuttavaa yliopistoa.

Hallinnon opiskelijaedustajat toimivat hallintoelimissä opiskelijanäkökulman asiantuntijoina.

Kolmikanta
----------

Suomalaisiin yliopistoihin vakiintui vuoden 1991 yliopistolain myötä niin sanottu hallinnon kolmikanta, eli periaate, jonka mukaan yliopistojen hallintoelimissä ovat edustettuina kolme keskeistä yliopistolaisten ryhmää eli professorit, muu henkilöstö sekä opiskelijat. Vuoden 2009 yliopistolaissa kolmikannan suhteet eivät enää ole absoluuttiset, vaan laki antaa yliopistoille vallan itse määritellä ryhmien koon. Kuitenkin laki määrää, että mistään ryhmästä ei voi olla yli puolet toimielimen kokonaisjäsenmäärästä. Kolmikannan suhteista määrätään yliopistoissa johtosäännöillä.

Kolmikannan toimivuuden kannalta on keskeistä, että päätösvaltaa käyttävät kolmikantaiset, edustukselliset elimet eivätkä yksittäiset henkilöt. Niinpä keskusjohtoisuuden lisääntyminen 2009 yliopistolakiuudistuksen seurauksena on nähty opiskelijoiden parissa uhkana kolmikantaperiaatteelle.

Katso myös
----------

* Akateeminen kysymys

Lähteet
-------

1. ↑  Yliopistolaki *Finlex*. Viitattu 26.6.2014.
2. ↑  Hallinnon opiskelijaedustaja *Hallopedwiki*. HYY.  Arkistoitu 4.3.2016. Viitattu 26.11.2014.
3. ↑  Vaikuttaminen yliopistolla  26.6.2014. HYY.  Arkistoitu 8.6.2014. Viitattu 23.6.2014.
4. ↑  Yliopisto 2010 - akatemia vai tuotantolaitos *Villiviini*. HYYn Vihreät. Viitattu 26.6.2014.

*

Aiheesta muualla
----------------

* Yliopistolaki
* HYYn Hallopedwiki[vanhentunut linkki]
**HMAS LST 3014** (viirinumero L3014) oli yksi kuudesta Australian kuninkaallisen laivaston Britannian kuninkaalliselta laivastolta vuonna 1946 lainaamasta Landing Ship Tank (Mark 3) -aluksesta. Muut lainatut alukset olivat LST 3006, 3017, 3022, 3035 (myöhemmin *HMAS Lae*) ja 3501 (myöhemmin *HAMS Labuan*).

Valmistus
---------

Britannian Amiraliteetti tilasi aluksen Barclay, Curle and Companyltä Glasgow'sta ja sen köli laskettiin 17. huhtikuuta 1944. Alus laskettiin vesille vielä saman vuoden lopulla 11. marraskuuta ja se otettiin palvelukseen Britannian kuninkaallisessa laivastossa 29. maaliskuuta 1945. Alus lainattiin Australialle ja se otettiin palvelukseen Australian laivastossa heinäkuussa nimellä *HMAS LST 3014*.

Palvelus
--------

Alus myytiin romutettavaksi 4. kesäkuuta 1950.

Lähteet
-------

* Gardiner, Robert (toim.): *Conway's All the World's Fighting Ships 1922–1946*. Lontoo, Englanti: Conway Maritime Press, 1987. ISBN 0-85177-146-7. (englanniksi)

### Viitteet

1. ↑  HMS LST 3014 Guðmundur Helgason. Viitattu 29.6.2017. (englanniksi)
**Hallinnollinen sääntely** on julkisen vallan yksipuolista käyttämistä yksittäistapaukseen julkisten tavoitteiden toteuttamiseksi, eturistiriitojen ratkaisemiseksi tai erisuuntaisten intressien yhteensovittamiseksi. Sen tyypillisiä piirteitä ovat yksipuolisuuden ohella valtaluonne ja yksittäistapausten käsittely. Yksipuolisuutta pyritään lieventämään asianosaisia ja usein muitakin kuulemalla, jolloin he esittävät oman kantansa ja vaatimuksensa. Yksittäistapauksellisuutta vähennetään käyttämällä yleisempiä, joskin kaavamaisempia, päätösmuotoja.

Hallinnollisessa sääntelyssä viranomainen päättää kansalaisen tai oikeushenkilön oikeuksista ja velvollisuuksista. Siihen sisältyy rajoituksia ja velvoituksia, mutta myös etuja suova päätöksenteko on tavallista. Päätöksiä voi tehdä julkishallinnon toimielinten ohella jossain määrin välillinen julkishallinto. Hallinnollisen sääntelyn perusmuoto on hallintopäätös. Laajasti vaikuttavia hallintopäätöksiä syntyy esimerkiksi kaavoituksessa ja hallinnollisia normeja annettaessa. Sääntelyyn kuuluu erottamattomana osana päätösten toteuttamisen valvonta ja joskus siihen liittyy hallintopakon käyttäminen. Sääntelyn oikeudelliset rajat ja käsitteen sisällön määrittelevät viranomaisen toimivallasta säädetyt oikeussäännökset.

Hallinnollisen sääntelyn lisäksi julkishallintoon kuuluu kolme tehtäväryhmää:

* palvelujen tuottaminen ja etujen jakaminen
* hallintoa ylläpitävä toiminta
* hallinnon harjoittama taloudellinen toiminta.

Lähteet
-------

1. 1 2 3  *Encyclopædia iuridica fennica,* Suomalainen lakimiesyhdistys 1994–1999, ISBN 951-855-135-9, osa V palstat 163–165.
**Yogi Adityanath** (syntymänimeltään **Ajay Mohan Bisht**; s. 5. kesäkuuta 1972) on intialainen hindunationalistinen poliitikko ja Gorakhnathin temppelin ylipappi. Vuodesta 2017 alkaen hän on toiminut Uttar Pradeshin osavaltion pääministerinä.

Uskonnollisella urallaan hän aloitti 1994, jolloin hän sai opetusta Gorakhnathin temppelistä. Temppeli kuului natha-yhteisöön, jossa temppelin johtajana toimi Adityanathin opettaja Mahant Avidyanath. Neljän vuoden kuluttua hänet valittiin parlamentin alahuoneeseen ensi kerran, josta alkaen hän toimi viisi kautta parlamentaarikkona. Vuonna 2002 Gujaratin osavaltiossa tapahtuneissa hindujen ja muslimien välisissä väkivaltaisuuksissa kuoli useita muslimeita, pian uutisten jälkeen Adityanath perusti järjestön nimeltä Hindu Yuva Vahini. Siitä kehittyi puolisotilaallinen järjestö, joka osallistui usein väkivaltaisuuksiin muslimeita vastaan. Vuonna 2007 Adityanath vietti kaksi viikkoa vankeudessa mellakoiden kiihottamisesta.

Uskonnollisen oppi-isänsä Avidyanathin kuoltua vuonna 2014 Adityanath nousi temppelin johtajaksi. Adityanath on aiheuttanut kohua vannomalla, että Intia tullaan puhdistamaan kaikista ei-hindulaisista uskonnoista ja ehdottanut hindujumalten kuvien laittamista moskeijoihin. Hän on myös sanonut, että jos muslimit tappavat yhden hindun täytyy kostoksi tappaa sata muslimia.

Adityanathin päästyä Uttar Pradeshin pääministeriksi selvisi, että melkein puolet osavaltiohallituksen lakimiehistä olivat kastiltaan bramiineja. Korkeisiin kasteihin kuului yhteensä 90 % uusista lakimiehistä.

Lähteet
-------

1. 1 2 3 4 5  Jadid, Abdul: Who is Yogi Adityanath? MP, head of Gorakhnath temple and a political rabble-rouser *Hindustan Times*.  6.4.2017. Viitattu 13.8.2019.
2. ↑  What is Yogi Adityanath’s Hindu Yuva Vahini? *Indian Express*.  17.5.2017. Viitattu 13.8.2019.
3. ↑  Gupta, Swati; Gowen, Annie: Modi’s party picks Yogi Adityanath, strident Hindu nationalist priest, as leader of India’s biggest state *The Washington Post*.  19.3.2017. Viitattu 13.8.2019.
4. ↑  Wildman, Sarah: India's prime minister just selected an anti-Muslim firebrand to lead its largest state *Vox*.  20.3.2017. Viitattu 13.8.2019.
5. ↑  Jha, Dhirendra K.: New caste war in Uttar Pradesh: 152 of the 312 new law officers appointed by Adityanath are Brahmins *Scroll.in*.  14.7.2017. Viitattu 12.8.2019.

Aiheesta muualla
----------------

* Kuvia tai muita tiedostoja aiheesta **Yogi Adityanath** Wikimedia Commonsissa

* Profiili Intian parlamentin alahuoneessa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa
* Yhdysvallat
* Tšekki
* Puola

 |

 |
**Rolando Alarcón** (5. elokuuta 1929 Sewell – 4. helmikuuta 1973 Santiago de Chile) oli chileläinen laulaja-lauluntekijä ja runoilija, joka varsinaiselta ammatiltaan oli opettaja. Kotimaansa ulkopuolella sangen tuntemattomaksi jäänyt Alarcón oli Chilessä suosittu artisti, jonka hautajaisiin osallistui myös maan presidentti Salvador Allende.

Alarcón aloitti uransa 1950-luvun alussa muutettuaan Chilen pääkaupunkiin Santiagoon, jossa hän työskenteli musiikinopettajana. Alarcón oli mukana muun muassa Cuncumén-lauluyhtyeessä, joka 1950- ja 1960-lukujen vaihteessa kiersi kahteen otteeseen Euroopassa. Hän oli homoseksuaali ja kuului Chilen kommunistisen puolueen kannattajiin. 1960-luvun aikana Alarcón nousi merkittäväksi vaikuttajaksi Chilessä syntyneessä ja myöhemmin koko latinalaiseen Amerikkaan levinneessä poliittisessa nueva canción -laululiikkeessä. Hän julkaisi 13 studioalbumia, joista tunnetuin on vuonna 1968 ilmestynyt Espanjan sisällissodan aikaisia tasavaltalaisten lauluja sisältävä *Canciones de la Guerra Civil Española*. Alarcónin kappaleita ovat myöhemmin levyttäneet myös ulkomaiset artistit kuten Joan Baez.

Rolando Alarcón kuoli sydänkohtaukseen sairaalassa tehdyn leikkauksen aikana vain 43-vuotiaana helmikuussa 1973. Seitsemää kuukautta myöhemmin Chilessä tapahtui sotilasvallankaappaus, jonka yhteydessä murhattiin muun muassa Alarcónia huomattavasti tunnetummaksi noussut lauluntekijä Víctor Jara.

Diskografia
-----------

* *Traditional Chilean Songs* (1960)
* *Chile Nuevo* (1964)
* *Rolando Alarcón y sus canciones* (1965)
* *Rolando Alarcón* (1966)
* *El nuevo Rolando Alarcón* (1967)
* *Canciones de la Guerra Civil Española* (1968)
* *El mundo folklórico de Rolando Alarcón* (1969)
* *A la resistencia española* (1969)
* *Por Cuba y Vietnam* (1969)
* *El hombre* (1970)
* *Canta a los poetas soviéticos* (1971)
* *Canciones desde una prisión* (1971)
* *El alma de mi pueblo* (1972)

Lähteet
-------

1. 1 2 3  Rolando Alarcón (Arkistoitu – Internet Archive) MusicaPopular. Viitattu 9.4.2014.
2. ↑  Andrés Salazar, Gonzalo: "Raro – Una historia gay de Chile, de Óscar Contardo" Revista Nomadías, nro 16/2012. Viitattu 9.4.2014.
3. ↑  Rolando Alarcón Cancioneros.com. Viitattu 9.4.2014.
4. ↑  Rolando Alarcón David P. Anderson. Viitattu 9.4.2014.

Aiheesta muualla
----------------

* Rolando Alarcón -sivusto (Arkistoitu – Internet Archive)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Espanja
* Saksa
* Israel
* Yhdysvallat

 |
|  |
| Taiteenala | 
* MusicBrainz

 |
|  |
| Muut | 
* Europeana
* IdRef

 |

 |
**Hallintotoimi** on julkisen vallan käyttämisen muoto, joka perustaa, muuttaa tai kumoaa kansalaisen tai yhteisön oikeuksia tai velvollisuuksia. Hallintotoimella viranomainen soveltaa lainsäädäntöä konkreettisesti ja yksipuolisesti hallintokoneiston ulkopuoliseen tahoon. Virkatoimi eli hallinnon toimi on puolestaan yleisnimitys, jonka piiriin hallintotoimet kuuluvat. Virkatoimia ovat myös esimerkiksi hallintopalvelut. Hallintopäätös on eräs hallintotoimi, mutta kaikki hallintotoimet eivät ole hallintopäätöksiä. Toisinaan hallintotoimesta tehdään hallintosopimus.

Hallintotoimet ryhmitellään hallintopäätösten tavoin kolmeen ryhmään: etuja suoviin, oikeuksia perustaviin sekä velvoitteita tai rajoituksia asettaviin. Hallintotoimia ovat esimerkiksi hallintolupa, hallintomaksu, hallintosanktio sekä hallinnolliset kiellot ja rajoitukset. Niihin kuuluvat myös viranomaistoimet, jotka koskevat tahdosta riippumatonta hoitoa ja päätösten pakkotäytäntöönpanoa. Hallintotoimina ei kuitenkaan pidetä sellaista julkishallinnon toimintaa, johon ei liity julkisen vallan käyttöä ja välittömiä oikeusvaikutuksia. Tällaista tosiasialliseksi hallintotoiminnaksi kutsuttua palvelujen tuottamista on esimerkiksi opetus ja sairaanhoito.

Hyvinvointivaltiossa hallintotoimien valtaan liittyvä luonne ja ehdoton yksipuolisuus on vähitellen väistynyt, kun on laajennettu hallintomenettelyn ja yksityisten oikeuksien sääntelyä. Samalla ovat lisääntyneet etuja tarjoavat ja julkisia palveluja toteuttavat hallintotoimet. Kansalaisen tai yhteisön kuulemisesta on tullut välttämätöntä ennen hallintotoimen suorittamista. Joissakin toimissa edellytetään myös kansalaisen suostumusta.

Lähteet
-------

1. 1 2 3  *Encyclopædia iuridica fennica,* Suomalainen lakimiesyhdistys 1994–1999, ISBN 951-855-135-9, osa V palsta 230–231.
**Down Under** on englanninkielinen puhekielen ilmaisu, jolla viitataan eri tavoin Australiaan ja Uuteen-Seelantiin tai mihin tahansa eteläisen Tyynenmeren saarivaltioon, kuten Fidžiin ja Samoaan. Termi tulee siitä, että nämä maat sijaitsevat eteläisellä pallonpuoliskolla, lähes kaikkien muiden maiden "alapuolella" kartan tai maapallon tavanomaisessa asettelussa, jossa pohjoinen ilmansuunta on ylhäällä.

Termi on ollut käytössä 1800-luvun lopusta lähtien, ja ilmaisun jatkuva mediakäyttö on johtanut sen laajaan hyväksyntään ja käyttöön. Men at Work-yhtyeen kappaleesta "Down Under" tuli australialaisten isänmaallinen rallibiisi. Venäläis-australialainen nyrkkeilymestari Kostya Tszyu sai lempinimen "The Thunder from Down Under", samoin australialainen snookerpelaaja Neil Robertson. Kun silloinen Miss Australia Jennifer Hawkins kruunattiin vuoden 2004 Miss Universumiksi Quitossa, Ecuadorissa, juontaja Billy Bush kutsui häntä samalla lempinimellä.

Lähteet
-------

1. ↑  William H. Wilde, Joy Hooton, Barry Andrews: *‘Down Under’*. Oxford University Press, 1994. ISBN 978-0-19-553381-1. Teoksen verkkoversio (viitattu 19.12.2021). en
2. ↑  James Anthony Froude: *Oceana, Or, England and Her Colonies*. Cambridge University Press, 2010-12-09. ISBN 978-1-108-02390-0. Teoksen verkkoversio (viitattu 19.12.2021). en
3. ↑  - YouTube *www.youtube.com*. Viitattu 19.12.2021.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Down Under
Ilon Wikland vuonna 2007.
**Maire-Ilon Wikland** (o.s. **Pääbo**; s. 5. helmikuuta 1930 Tartto) on ruotsinvirolainen kuvataiteilija. Hänet tunnetaan erityisesti Astrid Lindgrenin kirjojen kuvittajana. Hän syntyi Tartossa, jossa hän vietti ensi vuotensa isovanhempien hoivissa, ja myöhemmin hän asui Haapsalussa toisten isovanhempiensa luona.

Ilon Wiklandin vanhemmat olivat insinööri Max Pääbo ja kuva- ja tekstiilitaiteilija Vida Pääbo-Juse. Täti Karin Siim-Juse oli puvustaja ja lavastaja.

Vuonna 1944 Wikland pakeni Neuvostoliiton miehitystä Ruotsiin. Hän opiskeli ruotsalaisissa taidekouluissa ja jatkoi myöhemmin opintojaan myös Lontoossa ja Pariisissa. Vuonna 1951 hän avioitui Stig Wiklandin kanssa; pariskunnalle syntyi neljä tytärtä.

Wikland haki vuonna 1953 työtä Rabén & Sjögren -kustantamosta, ja Astrid Lindgren huomasi Wiklandin taidot välittömästi. Heidän ensimmäinen yhteistyönsä oli romaani *Mio, poikani Mio*, joka julkaistiin seuraavana vuonna. Wikland kuvitti useita Lindgrenin teoksia: *Melukylän lapset*, *Veljeni Leijonamieli*, *Katto-Kassinen*, *Ronja ryövärintytär* ym. Hän on kuvittanut myös monien muiden kirjailijoiden teoksia. Hän sai vuonna 1969 Elsa Beskow -palkinnon.

Kuvituksia
----------

* Bo Carpelan: *Anders på ön*
* Rose Lagercrantz: *Pitkä, pitkä matka*
* Mark Levengood: *Riemujen rikkaus ja surujen summa*
* Barbro Lindgren: *I min farmors hus*
* Astrid Lindgren: *Lotta osaa mitä vain*
* Mary Norton: *Kätkijät taivasalla*
* Doris Orgel: *Kilpikonnaseikkailu*
* Hans Peterson: *Anna, 7 vuotta*
* Ulf Schenkmanis: *Riku ja Herra Hamsteri*
* Malene Schwartz: *Mervi pieni ottolapsi*
* Edith Unnerstad: *Kirsikkakestit*

Lähteet
-------

1. ↑  *Eesti Entsüklopeedia 14*, s. 609. Tallinn 2000. ISBN 9985-70-064-3
2. ↑   Muilu, Hannele: Astrid Lindgrenin satujen kuvittaja oli lapsena pakolaistyttö, joka pyyhki surunsa syrjään. *YLE uutiset*.  25.12.2016.

Kirjallisuutta
--------------

* Tammer, Enno: *Ilon Wiklandi maailm*. Tallinn: Tammerraamat, 2007. ISBN 978-9985-9831-4-0.

Aiheesta muualla
----------------

* Ilon Wiklandin elämäkerta. Iloni Imedemaa. (viroksi)
* Ilon. (Arkistoitu – Internet Archive) (ruotsiksi)

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Belgia
* Yhdysvallat
* Ruotsi
* Tšekki
* Korea
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* KulturNav
* RKD Artists

 |
|  |
| Henkilöt | 
* Deutsche Biographie
* Trove

 |
|  |
| Muut | 
* Europeana
* IdRef

 |

 |
**Sæbbi** (k. 694 Lontoo) oli Essexin kuningas noin 663–694. Beda Venerabiliksen mukaan Sighere ja Sæbbi seurasivat valtaistuimella Swithelmiä ja hallitsivat yhdessä Essexiä Mercian kuninkaan Wulfheren alaisuudessa. Bedan mukaan Sighere sortui pakanaksi ruton vaivatessa maata, mutta Wulfhere järjesti hänen kääntymisensä takaisin kristityksi. William Malmesburylaisen mukaan Sigheren isä oli Sigebert I Pieni ja Sæbbin isä puolestaan Sæward. Roger Wendoverilaisen mukaan Sighere ja Sæbbi nimittivät Erkenwaldin Lontoon piispaksi vuonna 675. Roger Wendoverilaisen mukaan Sighere kuoli vuonna 683, ja Sæbbi oli siitä lähtien yksin kuninkaana. Bedan ja William Malmesburylaisen mukaan Sæbbi olisi luopunut kuninkuudesta hallittuaan kolmekymmentä vuotta ja vetäytynyt luostariin munkiksi. Pian tämän jälkeen hän kuoli.

Sæbbin vaimon nimeä ei tiedetä. Beda Venerabiliksen mukaan hän ryhtyi nunnaksi sen jälkeen, kun hänen miehensä oli mennyt munkiksi. Heillä oli kaksi poikaa, Sigeheard ja Swæfred, joista tuli kuninkaita Sæbbin jälkeen.

Lähteet
-------

1. 1 2  Kings of Essex (East Saxons) Foundation for Medieval Genealogy. Viitattu 2.3.2020. (englanniksi)


|  |  |  |  |
| --- | --- | --- | --- |
| 

| * n
* k
* m
Essexin kuningaskunnan hallitsijat |
| --- |
|  |
| 
* Æscwine (527–587)
* Sledda (587–604)
* Saberht ~(604–616)
* Sexred ~(616/617–623)
* Sæward ~(616/617–623)
* Sigebert I Pieni ~(623–653)
* Sigebert II Hyvä (~653–660)
* Swithelm (660–664)
* Sighere (664–683)
* Sæbbi (664–~694)
* Sigeheard ~(694–709)
* Swæfred ~(695–709)
* Offa (~709)
* Saelred (709–746)
* Swæfberht (~715–738)
* Swithred (746–758)
* Sigeric I (758–798)
* Sigered (798–812)

 |

 |
**Doverin demoni** on olento, joka on tiettävästi nähty Doverin kaupungissa Massachusettsissa 21. ja 22. huhtikuuta 1977.

Havainnot
---------

17-vuotias William "Bill" Bartlett väitti, että ajaessaan autoa 21. huhtikuuta 1977 hän näki suurisilmäisen olennon, jolla oli "jäntevät sormet" ja hehkuvat silmät, rikkinäisen kivimuurin päällä Farm Streetillä Doverissa, Massachusettsissa. 15-vuotias John Baxter kertoi nähneensä samanlaisen olennon Miller Hill Roadilla samana iltana. Toinen 15-vuotias, Abby Brabham, väitti nähneensä olennon seuraavana iltana Springdale Avenuella.
Kaikki teinit piirsivät luonnoksia väitetystä olennosta. Bartlett kirjoitti luonnokseensa: "Minä, Bill Bartlett, vannon raamattupinon nimeen, että näin tämän olennon." Boston Globe -lehden mukaan "kartalle piirretyt havaintojen sijainnit olivat suorassa linjassa yli kahden mailin matkalla".

Jotkut ehdottivat, että olento olisi voinut olla varsa tai hirvenvasa. Poliisi kertoi Associated Pressille, että teini-ikäisten raportoimat olennot "eivät todennäköisesti olleet muuta kuin koulun loma-ajan huijaus".

Populaarikulttuurissa
---------------------

Vuonna 2009 The Dover Demon oli mukana amerikkalaisen kauhutelevisiosarjan Lost Tapes jaksossa, joka esitettiin Animal Planetilla.

Doverin demoni esiintyy hahmona yhdysvaltalaisessa sarjakuvasarjassa Proof, jossa esiintyy useita muita kryptozoologian olentoja. Sarjakuvassa se on olento, joka pystyy näkemään tulevaisuuteen. Se esiintyy toisessa samankaltaisessa sarjakuvasarjassa nimeltä The Perhapanauts. Doverin demoni esiintyy lyhyesti myös sarjakuvissa The Pound: Ghouls Night Out ja Hack/Slash: Entry Wound.

Doverin demoni esiintyy myös verkkosarjakuvassa Gunnerkrigg Court.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Dover Demon
Ristisaari
Ristisaaren kartta
**Ristisaari** (ven. Кресто́вский о́стров, *Krestovski ostrov*) on saari Nevan suistossa Pietarin kaupungin alueella. Se sijaitsee Pienen ja Keski-Nevkan välissä. Koillisessa sen erottaa Kivisaaresta Krestovkajoki ja lännessä se ulottuu Suomenlahteen. Saaren pinta-ala on 3,9 neliökilometriä.

1710-luvun alussa Pietari I lahjoitti Ristisaaren ruhtinas Aleksandr Menšikoville. Vuosina 1714–1716 se kuului keisarin sisarelle Natalja Aleksejevnalle. Vuonna 1731 Ristisaari lahjoitettiin kreivi Burhard Minihille ja 1740-luvulla kreivi Razumovskille, vuonna 1803 sen osti ruhtinas Beloselski-Belozerski. Saarella sijaitsi inkerinsuomalainen Ristisaaren kylä (ven. Чухонка, *Tšuhonka*), joka kuului Pietarin Pyhän Marian seurakuntaan.

1800-luvulla ja 1900-luvun alussa Ristisaari oli suosittu vapaa-ajanviettopaikka, ja 1860-luvulla sen itäosaan syntyi huvila-asutusta. Vuonna 1846 perustettiin keisarillinen purjehdusseura. 1900-luvun alussa saarelle rakennettiin vuokra- ja yksityistaloja. Vuonna 1932 saaren läntiseen kärkeen ryhdyttiin rakentamaan Sergei Kirovin mukaan nimettyä stadionia, joka valmistui vuonna 1950. Nykyisin sen paikalla sijaitsee jalkapalloseura Zenitin kotistadion Gazprom Arena. Vuonna 1945 saaren länsiosaan perustettiin puistoalue Primorski park Pobedy (ven. Приморский парк Победы). Ristisaaren keskiosassa on metroasema Krestovski ostrov.

Lähteet
-------

1. ↑  EKI kohanimeandmebaasi *eki.ee*. Viitattu 18.10.2015.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Ristisaari (Pietari)**.
* Ristisaari Pietari-tietosanakirjassa (venäjäksi)
**Sæunn Þorsteinsdóttir** (s. 16. huhtikuuta 1984) on islantilais-yhdysvaltalainen sellisti. Hän aloitti sellonsoiton opettelun Hauk Hannessonin johdolla Suzuki-metodilla 5-vuotiaana. 7-vuotiaana hän muutti Yhdysvaltoihin, joka on suurimmaksi osaksi ollut hänen asuinmaansa. Hän valmistui Cleveland Institute of Musicista; hänen pääasialliset opettajansa olivat Tanya Lesinsky Carey, Michel Strauss ja Richard Aaron. Hän on lisäksi opiskellut Juilliard Schoolissa Joel Krosnickin johdolla.

Sæunn on tehnyt vuodesta 2006 yhteistyötä New Yorkissa tapaamansa pianisti Alexandra Joanin kanssa. Hän on esiintynyt muun muassa Carnegie Hallissa, Suntory-salissa ja Harpassa. Hän on esiintynyt solistina monien orkesterien, kuten Los Angelesin filharmonikkojen, Toronton sinfoniaorkesterin, Elbphilharmonien ja Islannin sinfoniaorkesterin kanssa. Sæunn julkaisi Sono Luminus -levymerkillä albumin *Vernacular*, jolla hän tulkitsee islantilaisten Páll Ragnar Pállssonin, Þuríður Jónsdóttirin, Halldór Smárasonin ja Hafliði Hallgrímssonin teoksia soolosellolle. Sæunn myös kantaesitti Páll Ragnar Pállssonin hänelle omistaman konserton *Quake* Jonathan Stockhammerin johtaman Elbphilharmonien kanssa Hampurissa.

Sæunn on tullut palkituksi moneen otteeseen, muun muassa Des Moinesin nuorten kilpailussa ja kansainvälisessä soolosellokilpailussa Katowicessä. Hän oli vuonna 2019 ehdolla Pohjoismaiden neuvoston musiikkipalkinnon saajaksi.

Sæunn on tehnyt opetustyötä Washingtonin yliopistossa, Seattlessa.

Lähteet
-------

1. 1 2  Íslenskur músík- og menningararfur: Sæunn Þorsteinsdóttir
2. ↑  Harpa: Sæunn Þorsteinsdóttir and Alexandra Joan (Arkistoitu – Internet Archive)
3. 1 2 3  Iceland Symphony Orchestra: Sæunn Þorsteinsdóttir
4. ↑  Yle: Sæunn Thorsteinsdóttirin läsnäolo välittyy
5. ↑  Iceland Symphony Orchestra: Páll Ragnar Pálsson: Quake


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Yhdysvallat

 |
|  |
| Taiteenala | 
* MusicBrainz

 |

 |
Yhdysvaltain asevoimien käyttöohje BC-611-radiopuhelimelle. Ohjeen mukaan painiketta tulee painaa puhuttaessa, mutta olla painamatta kuunneltaessa. Painiketta kutsukaan yleisesti suomessa tangentiksi.
 BC-611F National Cryptoglogic Museumissa
**LV 101** eli (radio)lähetin-(radio)vastaanotin 101 oli Suomen puolustusvoimissa vuodesta 1947 käytetty ja 1970-luvulle saakka varastoitu käsiradiopuhelin, joka ajateltiin komppaniaradioksi. Sen alkuperäinen nimike ennen 1970-luvun LV-nimikkeitä oli VRKWA ja puhekielessä käytetty nimi Kaisa tai Käsi-Kaisa. LV 101:ä oli ajateltu käytettäväksi joukkueissa, komppaniassa ja kranaatinheittimistössä. 

Radio on yhdysvaltalainen BC-611, jonka koko radiovarustuksen merkintä Yhdysvalloissa tarvikkeineen oli SCR 536. BC-611:ä ovat valmistaneet muun muassa Electrical Research Laboratories Inc. ja Galvin Manufacturing Yhdysvallossa. 

Galvin Manufacturing Corporationissa, josta myöhemmin kasvoi Motorola, johti radion suunnittelua vuonna 1940 Don Mitchell, ja radiopuhelimen sarjavalmistus aloitettiin kesäkuussa 1941. Alun perin radio oli aiottu maahanlaskujoukkojen yhteydenpitoon, mutta myöhemmin sen käyttö laajeni eri aselajeihin. Joidenkin tietojen mukaan radion valmistusmäärä olisi ollut 40 000, ja Yhdysvaltain kotimarkkinoiden suojelemiseksi tätä radioylijäämää ei voitu enää toisen maailmansodan päättyessä lainsäädännön vuoksi palauttaa polkuhintaan Yhdysvaltoihin.

Radiot myytiin Euroopan maille, ja Suomen osuus ostoista on vuonna 1947 saattanut olla runsaat 225. Yhdysvaltain asevoimien Euroopan ylijäämän lisäksi radiota valmistettiin myös lisenssillä Sveitsissä Autophon AG:llä tavaramerkillä Fox ja Ranskassa Laboratoire General Des Télécommunicationsilla (LGT) edelleen 1950-luvun lopulla.

Lähteet
-------

1. ↑  Jussi Harola: VRKWA. Kaisa, LV 101, "Käsi-Kaisa", sivu 102, 2013, Koala-Kustannus, ISBN 978-952-229-146-2
2. ↑  Viestimies, 1962, sivu 120
**Urpo Rauhala** (s. 26. heinäkuuta 1955 Kuhmoinen) on suomalainen director musices, muusikko ja kuoron- sekä orkesterinjohtaja.

Rauhalan vanhemmat olivat ovat Alli Rauhala (syntynyt Muolaassa) ja pianisti-urkuri Matti Rauhala (syntynyt Viipurissa). Sopraano Anneli Rauhala on hänen tätinsä.

Helsinkiläisen mieskuoron Viipurin Lauluveikkojen ensimmäinen laulunjohtaja Urpo Rauhala aloitti musiikkiopintonsa Viipurin musiikkiopistossa Lahdessa (nyk. Lahden Konservatorio) opiskellen pianon- ja urkujensoittoa isänsä Matti Rauhalan oppilaana. Opinnot jatkuivat Sibelius-Akatemiassa, jossa Rauhala suoritti orkesterin- ja kuoronjohdon tutkinnot professori Jorma Panulan ja professori Harald Andersénin johdolla sekä kuoronjohdon A-tutkinnon 1984 Matti Hyökkin ja urkudiplomin 1988 professori Kari Jussilan johdolla.

Urpo Rauhala toimii Nurmijärven musiikkiopiston rehtorina ja on johtanut opiston orkesteriprojekteja. Hän on toiminut mm. Helsingin Poliisilaulajien, Laulu-Miehet- sekä Amadeus-kuorojen johtajana, Sulasolin kouluttajana ja Mieskuoroliiton taiteellisena johtajana. Kuorojen levytyksiä ja konsertteja Rauhala on johtanut kotimaassa, useissa Euroopan maissa sekä Kauko-Idässä.

Rauhala on konsertoinut myös pianistina, urkurina ja cembalistina ja on säveltänyt ja sovittanut musiikkia erilaisille kokoonpanoille.

Lähteet
-------

1. 1 2  Virtamo, Keijo (toim.): *Otavan musiikkitieto: A–Ö*, s. 341. Helsinki: Otava, 1997. ISBN 951-1-14518-5.
2. 1 2 3  Dir. mus. Urpo Rauhala[vanhentunut linkki] Viipurin lauluveikot.

Aiheesta muualla
----------------

* Viipurin Lauluveikot kotisivu.
* Lahden konservatorion kotisivu.
* Nurmijärven musiikkiopiston kotisivu.
* Nimitysuutinen Viipurin Lauluveikkojen kotisivujen arkistossa.[vanhentunut linkki]

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Yhdysvallat

 |
|  |
| Taiteenala | 
* MusicBrainz

 |

 |
**Thibron** (m.kreik. Θίβρων, *Thibrōn*, 300-luku eaa.) oli antiikin kreikkalainen spartalainen sotilas, joka palveli aluksi Aleksanteri Suurta ja Harpalosta. Näiden kuoleman jälkeen hän johti palkkasotilaita Kyrenaikassa.

Thibron kuului Harpaloksen lähipiiriin ja hän pakeni tämän kanssa Ateenaan vuonna 324 eaa. Myöhemmin Harpalos ja Thibron pakenivat Kreetalla sijainneeseen Kydoniaan, jossa Thibron joko murhasi tai antoi murhata Harpaloksen. Thibron otti Harpaloksen komennossa olleet noin 6 000–7 000 palkkasotilasta omaan johtoonsa. 

Pian Aleksanteri Suuren kuoleman jälkeen eräät kaupungeistaan karkotetut kyreneläiset ja barkelaiset pyysivät Thibronia hyökkäämään Kyrenaikaan, joka tuolloin oli Makedonian vallan ulkopuolella. Thibron piiritti Kyrenen satamaa ja sai kiristettyä sen asukkailta 500 talenttia hopeaa ja puolet heidän sotavaunuistaan. Thibronin sotapäällikkö, kreetalainen Mnasikles, suuttui kuitenkin Thibronille kun sotasaalista alettiin jakaa. Mnasikles pakeni Kyreneen ja yllytti kaupungin asukkaita jatkamaan vastarintaa. Thibron yritti tämän jälkeen hyökätä kaupunkia vastaan, mutta tuloksetta. 

Thibron lähti auttamaan Barkea, jota vastaan kyreneläiset hyökkäsivät, mutta hänen poissa ollessaan Mnasikles valtasi takaisin sataman. Thibronin laivasto joutui nyt suureen ahdinkoon, koska sillä ei ollut enää huoltomahdollisuuksia. Myöhemmin myrsky tuhosi laivaston. Thibron valtasi kuitenkin Taukheiran ja kutsui luokseen 2 500 palkkasotilasta Tainaronista. 

Thibron löikin kyreneläiset taistelussa, mutta nämä kutsuivat nyt Egyptin satraapin Ptolemaios I:n apuun. Ptolemaios lähetti Ofellaan kukistamaan Thibronia. Thibron jäi libyalaisten vangiksi, jotka luovuttivat hänet Ofellaan alaiselle Epikydeelle. Epikydes antoi taukheiralaisten kiduttaa Thibronia ennen kuin tämä lähetettiin Kyreneen, jossa hänet ristiinnaulittiin.

Lähteet
-------

* Heckel, Waldemar: *Who's who in the Age of Alexander the Great: Prosopography of Alexander's Empire*, s. 265-266. Blackwell Publishing, 2006. ISBN 1-4051-1210-7.
**Samarian terveysasema** on Espoon keskuksessa sijaitseva kaupungin terveysasema. Arkkitehti Anna Brunowin suunnittelema terveysasema avattiin 19. elokuuta 2002, ja valmistuessaan se korvasi Suvelan ja Muuralan terveysaseman. Terveyskeskuksessa toimivat myös hammashoitola, laboratorio ja röntgen.

Historiaa
---------

Yksi kolmesta entisen Muuralan sairaalan rakennuksesta.
Samarian terveysaseman pihapiirissä on kolme vanhaa punamullattua puurakennusta, jotka aikoinaan muodostivat Muuralan sairaalan. Vuonna 1920 avattu sairaala oli Espoon ensimmäinen ja palveli maalaiskunnan silloista alle 9 000 asukkaan väestöä. Sen perustamiseen vaikutti merkittävästi kansanedustajan ja espoolaisen tilanomistajan Osvald Wasastjernan puolisoineen vuonna 1916 tekemä lahjoitus. Sairaalan ylilääkäriksi valittiin Allan Ph. Heikel, joka toimi tehtävässä vuoteen 1953 saakka. Berta Wang toimi ensimmäisenä ylihoitajana 1920–1943. Sairaalassa oli eri rakennuksissa yleinen osasto ja kulkutautiosasto. Kolmas rakennus oli talousrakennuksena ja ylihoitajan asuntona.

Vuoden 1957 sairaalalain myötä Muuralan sairaala muuttui kunnansairaalasta paikallissairaalaksi. Vuoden 1972 kansanterveyslaki teki siitä terveyskeskuksen vuodeosaston, joka suljettiin 2003. Vuosina 1983–2017 tiloissa toimi Muuralan päiväsairaala, kunnes Jorvin sairaalan viereen valmistui Espoon sairaala. Se korvasi Muuralan lisäksi Puolarmetsän sairaalan, Jorvin terveyskeskusosastot sekä Kauniaisten ja Kirkkonummen terveyskeskussairaalat.

Nykyisin vanhan sairaalan rakennuksissa toimii muun muassa Nicehearts ry:n Me-talo.

Lähteet
-------

1. 1 2  Kotikaupunkipolut: Kiltakallio-Suvela *Espoon kaupunki*. Viitattu 26.1.2021.
2. ↑  Suvelan ja Muuralan terveysasema muuttaa *Helsingin Sanomat*.  1.8.2002. Viitattu 26.1.2021.
3. ↑  Kivimäki, Pirkko & Uotila, Esko: Muuralan sairaala, Sata vuotta sairaalatoimintaa Espoossa *espoonperinneseura.net*. Viitattu 29.7.2022.

Aiheesta muualla
----------------

* Samarian terveysasema
**Yoizuki** (jap. 宵月) oli keisarillisen Japanin laivaston Fuyutsuki-luokan hävittäjä toisessa maailmansodassa.

Valmistus
---------

*Pääartikkeli: Akizuki-luokka*
Alus tilattiin Uraga Dock Companyltä, missä köli laskettiin 25. elokuuta 1943. Alus laskettiin vesille 25. syyskuuta 1944 ja otettiin palvelukseen 31. tammikuuta 1945.

Palvelus
--------

Palvelukseenotettaessa alus liitettiin koulutettavaksi yhdistetyn laivaston 11. hävittäjälaivueeseen päällikkönään aiemmin *Akishimon* päällikkönä ollut komentaja Nakao Kotaro, joka luovutti päällikkyyden 10. helmikuuta aiemmin *Ushion* päällikkönä olleelle Araki Masamille. Alus oli 16. helmikuuta Yokosukassa, jolloin se osallistui ilmahyökkäyksen torjuntaan.

Alus saapui 23. helmikuuta Kureen, mistä se siirtyi Japaninmerelle koulutukseen. Alus liitettiin 25. toukokuuta yhdistetyn laivaston 31. saattajalaivueen 41. hävittäjäviirikköön, jonka muut alukset olivat *Fuyutsuki*, *Suzutsuki* ja *Natsuzuki*. Alus vaurioitui lievästi osuttuaan miinaan 5. kesäkuuta Kuren satamasta lähdettyään. Vauriot korjattiin laiturissa. Alus oli 2. elokuuta naamioituna ankkurissa Japaninmerellä ja antautui paikalla ollessaan. Alus poistettiin palveluksesta 5. lokakuuta 1945, minkä jälkeen se kuljetti kotiutettavia sotilaita Japaniin. Alus luovutettiin 29. elokuuta 1947 Taiwanin laivastolle, joka nimesi sen *Fen Yangiksi*. Alus romutettiin 1962–1963.

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Yoizuki (1944)**.
* Gardiner, Robert (toim.): *Conway's All the World's Fighting Ships 1922–1946*. Lontoo, Englanti: Conway Maritime Press, 1987. ISBN 0-85177-146-7. (englanniksi)
* Whitley, M. J.: *Destroyers of World War Two – an international encyclopedia*. Lontoo: Arms and Armour, 1988. ISBN 0-85368-910-5. (englanniksi)
* Jentschura, Hansgeorg; Jung, Dieter & Mickel, Peter: *Warships of the Imperial Japanese Navy, 1869-1945*. Lontoo: Arms & Armour Press, 1977. ISBN 0-85368-151-1. (englanniksi)

### Viitteet

1. ↑  Whitley, M. J. s. 204
2. 1 2  Combined Fleet

*Akizuki*-luokan hävittäjät

|  |  |
| --- | --- |
| Akizuki-luokka | *Akizuki* - *Teruzuki* - *Suzutsuki* - *Hatsuzuki* - *Niizuki* - *Wakatsuki* - *Shimotsuki* |
| Fuyutsuki-luokka | *Fuyutsuki* - *Harutsuki* - *Yoizuki* - *Natsuzuki* |
| Michitsuki-luokka | *Michitsuki* - *Hanazuki* - *Kiyotsuki* - *Ōtsuki* - *Hazuki* - *Yamazuki* - *Urazuki* - *Aogumo* - *Benigumo* - *Harugumo* - *Amagumo* - *Yaegumo* - *Fuyugumo* - Yukigumo *-* Okitsukaze *-* Shimokaze *-* Asagochi *-* Ōkaze *-* Kochi *-* Nishikaze *-* Hae |

|  |
| --- |
| Edeltäjä: Yūgumo-luokka – Seuraaja: Matsu-luokka |